Qozog‘istonda yangi viloyat tashkil etildi

Qozog‘istonning Janubiy Qozog‘iston viloyati o‘rniga Turkiston viloyati tashkil etildi. Yangi viloyatning ma'muriy markazi etib Turkiston shahri belgilandi. Chimkent esa respublika miqyosidagi shahar maqomini oldi. Bu haqdagi farmonni Qozog‘iston prezidenti Nursulton Nazarboyev imzoladi.
Nazarboyev farmonni imzolash marosimidagi nutqida Chimkent Ostona va Olmaota bilan bir qatorda aholisi bir milliondan ko‘proq bo‘lgan shaharlar qatoriga kirganini ta'kidlab o‘tgan. 
Qozog‘iston prezidenti yangi tashkil etilgan viloyat yangi ma'muriy vazifalarni sifatli amalga oshirish uchun barcha imkoniyatlarga egaligini aytgan va qabul qilinayotgan qaror muhim tarixiy ahamiyatga egaligini ta'kidlab o‘tgan.  
“Chimkent nafaqat bizning mamlakat, balki butun Markaziy Osiyo mintaqasining investitsiyalar, texnologiyalar va intellektual zaxiralarni jalb qilish markaziga aylanadi. Buning uchun barcha sharoitlar va zarur salohiyat mavjud”, deb aytgan Nazarboyev.